**Keski-Suomen Yleisurheilu ry Suunnitelma**

Hallitus

**TOIMINTA 2021 - 2022**

**1 Yleistä**

Tämä toimintasuunnitelman laatiminen perustuu siihen suunnitteluoletukseen, että Korona-pandemia kyetään lopullisesti voittamaan tai muutoin sivuuttamaan huhtikuuhun 2022 mennessä ja toiminnan taso saadaan palautettua toimintakauden 2018 - 2019 tasolle.

Piirin johtavan seuran Jyväskylän Kenttäurheilijoiden suorituskykyä hyödynnetään kaikissa mahdollisissa toimissa SUL ry:n strategian ja linjausten mukaisesti, kaikkia hyödyttävällä tavalla.

Keski-Suomen Yleisurheilun Tukisäätiö sr:n kanssa hyvin alkanutta vuoropuhelua jatketaan asiaperusteisesti ja asiallisesti, mutta määrätietoisesti. Urheilijoiden tukemisen stipendeillä lisäksi tuomme voimallisesti esille sen, että seurat (poislukien JKU) tarvitsevat säätiön kannustavaa rahallista tukea ohjaaja- ja valmentajakoulutukseen. Tätä tukea säätiö antaisi vain toteutuneita koulutuksia vastaan.

**2 Kilpailutoiminta**

Seuroja kannustetaan pyytämään toimitsija- ja tuomaritukea piirin toisilta seuroilta sekä antamaan tukea toisille seuroille, kynnys tähän olkoon matala. On koko keskisuomalaisen yleisurheilun etu, että piirin alueella on määrällisesti riittävästi, riittävällä lajiohjelmalla, hyviä ja hyvin järjestettyjä kilpailuja.

Keski-Suomen alueelle muodostetaan "toimitsija- ja tuomaripankki". Tässä hyödynnetään SuomiSport-järjestelmän antamia mahdollisuuksia, huomioiden tietosuojalain vaatimukset. Puheenjohtajan johdolla kerätään piirin alueelta mahdollisimman laaja-alaisesti tiedot avainhenkilöistä (kilpailujenjohtajat 4-taso, kuuluttajat, lähettäjät, maalikameraosaajat, maantiereitinmittaajat ja kävelytuomarit).

**3 Ohjaus- ja valmennustoiminta**

Ohjaus- ja valmennustoiminnassa tavoitteena on palauttaa toiminnan taso kauden 2018 - 2019 tasolle.

JKU ry:n järjestää "Keski-Suomen lajikouluja" ja tämän toivotaan madaltavan osallistumiskynnystä. KeSY ry:n ja JKU ry:n yhteinen hallivuoro on lauantaisin klo 10.30 - 13.30, tämän toivotaan lisäävän vuoron käyttöä piirin muiden seurojen osalta.

KeSY ry:n koulutus- ja leiripäällikkö tutkii mahdollisuutta keskittää piiri- ja power-leirit Hipposhalliin sekä niiden pitämistä jopa samanaikaisesti - tavoitteena laatu, kustannustehokkuus ja saavutettavuus. Power-leirejä järjestetään kolme (3) ja niistä peritään jatkossa myös kouluttajamaksu.

Keski-Suomen alueelle muodostetaan "valmentajapankki". Tässä hyödynnetään SuomiSport-järjestelmän antamia mahdollisuuksia, huomioiden tietosuojalain vaatimukset. Puheenjohtajan johdolla kerätään piirin alueelta mahdollisimman laaja-alaisesti valmentajista seuraavat tiedot: nimi, seura, kotipaikkakunta, valmentajakoulutus, painopistelajit sekä toimintataso (lopettanut, lopetteleva, toiminnassa ja nousevan aktiivinen).

**4 Koulutustoiminta**

Koulutustoiminnassa tavoitteena on palauttaa toiminnan taso kauden 2018 - 2019 tasolle.

Seuratoiminnan tehostamiskierroksia jatketaan SUL ry:n aluepäällikön ja piirin puheenjohtajan yhteistoimin "pelastusveneet kuntoon"-suunnitelman pohjalta.

Koulutustarjonnassa on siirryttävä "tilaaja-tuottaja-mallista" "tuottaja-malliin", jossa tarjonta toivottavasti aktivoi seuroja ja lisää kysyntää. Ei siis enää odoteta, että haluaako joku koulutusta, vaan järjestetään koulutusta.

**5 Johtopäätökset**

Keskisuomalainen yleisurheilun tavoitteena on nousta neljänneksi parhaaksi piiriksi kaudella 2021 - 2022. Tähän on todella erinomaiset mahdollisuudet.

Viestinnässä jatketaan internet-sivujen ja jäsenseurojen yhteystietojen päivittämistä sekä aktiivista yhteydenpitoa jäsenseuroihin sosiaalisen median keinoin. KeSY ry:n talous vaatii tiettyjen maksuosuuksien korotuksia, ei kuitenkaan jäsenmaksujen korotuksia ja valitettavasti myös leikkauksia. Toiminnoille luodaan seurantavastuut, tappiollista koulutus- ja leiritystoimintaa ei saa enää järjestää. Myös tiliöintiä tullaan selkiyttämään ja yksinkertaistamaan, joka mahdollistaa kulujen paremman seurannan.

Piirin sisällä vallitsee hyvä yhteishenki sekä yhteistyökulttuuri seurojen ja toimijoiden välillä. Tämä mahdollistaa toimintasuunnitelmassa 2021 - 2022 asetettavien tavoitteiden saavuttamisen.

Jyväskylässä 1.11.2021

Puheenjohtaja Varapuheenjohtaja

Jarkko Toivola Esa Kaihlajärvi